LUNGSOD NG SAN DIEGO (Ang Panukalang ito ay makikita sa balota sa sumusunod na porma.) PANUKALA E. PAG-ALIS NG 30-FOOT NA HEIGHT LIMIT SA MIDWAY-PACIFIC HIGHWAY COMMUNITY PLAN AREA. Dapat bang baguhin ang Ordinansa O-10960 ng mga Mamamayan upang hindi isama ang Midway-Pacific Highway Community Plan area, na kinabibilangan ng Sports Arena, mula sa 30-foot na height limit sa mga gusali sa Coastal Zone, na may anumang pagpapaunlad sa hinaharap na required pa rin upang sumunod sa ibang mga namamahalang batas? Ang panukalang ito ay nangangailangan ng pag-apruba ng isang simpleng mayorya (50% at 1) ng mga boboto sa panukala. Ang buong teksto ng panukalang ito ay kasunod ng mga argumento. OPISYAL NA PAMAGAT AT BUOD PAMAGAT NG BALOTA Binabago ang Kodigong Munisipal ng San Diego upang Hindi Maisali ang Midway-Pacific Highway Community Plan Area mula sa 30-Talampakang Limitasyon ng Taas sa mga gusali sa Coastal Zone. BUOD NG BALOTA Babaguhin ng panukalang ito ang Kodigong Munisipal ng San Diego (Kodigong Munisipal) upang hindi maisali ang Midway-Pacific Highway Community Plan Area (Community Plan area) sa umiiral na 30-talampakang limitasyon sa taas para sa mga gusali. Hindi inaaprubahan ng panukalang ito ang anumang partikular na pagpapaunlad. Anumang iminumungkahing pagpapaunlad sa hinaharap ay dapat sumunod sa lahat ng namamahalang batas sa panahon na isinumite sa Lungsod ang aplikasyon para sa proyektong pagpapaunlad. Kokontrolin pa rin ang taas ng gusali sa pamamagitan ng mga batas sa zoning na nasa Kodigong Munisipal. Inaprubahan ng mga botante sa Lungsod ng San Diego (Lungsod) ang isang panukala ng inisyatiba ng mga mamamayan noong 1972 na naglimita sa taas ng mga gusali sa Lungsod sa 30 talampakan sa Coastal Zone. Pinagtibay ng mga botante ang orihinal na lingguwahe at kung gayon ay hinihiling sa panukalang ito na isaalang-alang ang pagbabago sa batas. Tulad ng nakasaad sa panukala sa balota noong 1972, at ngayon bilang bahagi ng Kodigong Munisipal, kasama sa heograpikong hangganan ng Coastal Zone ang bahaging lupa at tubig ng Lungsod mula sa hilagang hangganan ng Lungsod, sa timog ng hangganan sa Mexico, at umaabot sa may bandang dalampasigan tungo sa panlabas na hangganan ng hurisdiksyon ng Lungsod at papasok sa may Interstate 5. Ang Midway-Pacific Highway Community Plan area ay naglalaman ng humigit-kumulang 1,324 na akre ng lupain. Ang mga tinatantiyang hangganan ng Community Plan area ay nasa Interstate 8 sa hilaga, sa San Diego International Airport sa timog, Interstate 5 sa silangan, at Lytton Drive sa kanluran. Kasama sa Community Plan ang lupaing nakapalibot sa Midway Drive at Sports Arena Boulevard, kabilang ang Pechanga Sports Arena. May kasamang mapa sa pamplet ng botante at bilang bahagi ng panukala sa balota na ito. Kapag inaprubahan ng boto ng mayorya ng mga kwalipikadong botante na boboto sa panukala, babaguhin ng panukala ang batas sa Kodigong Munisipal upang mapalitan ang limitasyon sa taas sa lugar na inilarawan bilang Midway-Pacific Highway Community Plan area. Magkakabisa ang mga pagbabago pagkatapos mapagtibay ang mga resulta ng halalan sa isang resolusyon ng Konseho ng Lungsod. PR-09L0-E-1-FIL SD General 2020-252
WALANG-PINAPANIGANG PAGSUSURI NG ABOGADO NG LUNGSOD Noong 1972, ipinasa ng mga botante ng Lungsod ng San Diego (Lungsod) ang Proposisyon D. Ang Proposisyon D ay isang inisyatiba ng mamamayan na nagpabago ng Kodigong Munisipal ng San Diego (Kodigong Munisipal) upang magpataw ng 30-talampakang limitasyon sa taas ng mga gusaling itinatayo sa Coastal Zone ng Lungsod. Ang Coastal Zone, tulad ng inilarawan ng Proposisyon D at isinama sa Kodigong Munisipal, ay kinabibilangan ng bahaging lupa at tubig ng Lungsod mula sa mga hangganan sa hilaga ng Lungsod, sa timog sa may hangganan ng Mexico, na umaabot sa may labas na hangganan ng hurisdiksyon ng Lungsod at papasok sa Interstate 5. Hindi kasama sa Coastal Zone ang lupang pinapaligiran ng National City sa timog. San Diego Bay sa kanluran, Laurel Street o ng southwesterly projection ng Laurel Street sa hilaga. Babaguhin ng panukalang ito ang lingguwaheng inilagay sa Kodigong Munisipal ng Proposisyon D sa isang community plan area lamang. Dahil inaprubahan ng mga botante ang orihinal na lingguwahe, hinihingi ngayon sa mga botante na isaalang-alang ang isang pagbabago sa lingguwahe sa pamamagitan ng panukalang ito. Pahihintulutan ng pagbabago ang mga gusali, o mga pagdaragdag sa mga gusali, na lampas sa limitasyong 30-talampakang taas na itayo sa Midway-Pacific Highway Community Plan area (Community Plan area). Ang Community Plan ay naglalaman ng humigit-kumulang 1,324 na akre ng lupaing nakapalibot sa Midway Drive at Sports Arena Boulevard, kabilang ang Pechanga Sports Arena. Ipinakikita ang Community Plan area sa isang mapa sa pamplet ng botante na isinama sa panukala sa balota na ito. Hindi inaaprubahan ng panukalang ito ang anumang partikular na pagpapaunlad. Anumang bagong pagpapaunlad ay dapat sumunod sa lahat ng namamahalang batas sa panahon na isinumite sa Lungsod ang aplikasyon para sa proyektong pagpapaunlad. Patuloy na ipatutupad ang mga batas sa zoning sa Kodigong Munisipal upang kontrolin ang taas ng mga gusali. Anumang iminumungkahing pagpapaunlad sa loob ng mga bahagi ng Community Plan area na napapailalim sa hurisdiksyon ng Coastal Commission sa ilalim ng California Coastal Act ay patuloy na mangangailangan ng pag-apruba ng Coastal Commission. Ang panukalang ito ay iminungkahi ng mga miyembro ng Konseho ng Lungsod ng San Diego, na bumoto upang ilagay ito sa balota. Kapag inaprubahan ng mayorya ng mga kwalipikadong botante na bumoboto sa panukala, babaguhin ang Kodigong Munisipal matapos na mapagtibay ng Konseho ng Lungsod ang mga resulta ng eleksyon. PAGSUSURI SA PISKAL NA EPEKTO Babaguhin ng panukalang ito ang Ordinansa sa Limitasyon ng Taas na isinakodigo sa Kodigong Munisipal ng San Diego seksyon 132.0505 upang hindi isama ang Midway-Pacific Highway Community Plan area sa 30-talampakang limitasyon ng taas para sa pagpapaunlad sa Coastal Zone. Sinasaklaw ng Midway-Pacific Highway Community Plan ang humigit-kumulang 1,324 na akre, kung saan 88 akre ay pag-aari ng Lungsod ng San Diego, kabilang ang site ng Pechanga Sports Arena. Ang pag-aalis ng 30-talampakang limitasyon ng taas sa coastal zone mula sa Midway-Pacific Highway Community Plan area ay hindi magpapataas ng maksimum na pinahihintulutang residensyal at hindi residensyal na densidad sa Community Plan area, ngunit maaaring magpabilis sa pagkamit ng maksimum na pinahihintulutang kasinsinan ng pagpapaunlad sa pamamagitan ng pagiging mas makakamit nito. Kung gayon, ang pag-aalis ng 30-talampakang limitasyon sa taas sa coastal zone mula sa lugar ay maaaring magresulta sa mas mataas na paglago ng ekonomiya sa lugar paglipas ng panahon, kabilang ang, ngunit hindi limitado sa, residensyal, hotel, opisina, retail, industriya ng depensa, at mga negosyong tumutugon sa pasilidad ng U.S. Navy's Space and Naval Warfare Systems Command at sa Marine Corps Recruit Depot. PR-09L0-E-2-FIL SD General 2020-253
PAGSUSURI SA PISKAL NA EPEKTO (IPINAGPATULOY) Ang ganitong uri ng paglago ng ekonomiya ay karaniwang nagreresulta sa mas malaking pangangailangan sa mga serbisyong pampubliko sa lugar na nagangailangan ng mas malaking paggasta mula sa Pangkalahatang Pondo ng Lungsod. Dinedetalye ng Midway-Pacific Highway Community Plan ang marami sa mga inaasahang pangangailangan sa serbisyo na ito batay sa umiiral na zoning sa komunidad. Bahagya o buong mababawi ang mas mataas na pampublikong gastusing ito ng pagtaas sa kita sa buwis ng Lungsod (pinakamahalaga ay ang mas mataas na sales tax at buwis sa ari-arian na nakatali sa pribadong pagpapaunlad). Bagama't ang pagtaas sa pinahihintulutang taas ng gusali ay maaaring magpasigla ng karagdagang pagpapaunlad at pang-ekonomiyang aktibidad, hindi kayang tukuyin sa ngayon ang potensyal na magiging epekto sa Pangkalahatang Pondo ng Lungsod. Ang netong epekto sa pananalapi ng Pangkalahatang Pondo ay dedepende sa uri at pagkukumbina ng mga paggamit ng lupa gayundin sa pangmatagalang pangangailangan ng merkado sa mga paggamit na ito. Karaniwan, ang mga residensyal na paggamit ay nangangailangan ng mas malaking paggasta sa serbisyong munisipal kaysa sa kitang-nililikha ng hindi residensyal sa paggamit gaya ng retail at hotel. PR-09L0-E-3-FIL SD General 2020-254
ARGUMENTONG PANIG SA PANUKALA E BUMOTO NG OO SA E! MULI NATING BUHAYIN ANG MIDWAY, ISAMODERNO ANG SPORTS ARENA, AT LUMIKHA TAYO NG MGA TRABAHO Muling bubuhayin ng Panukala E ang gula-gulanit nang Midway area, tutulungan nito ang mga San Diegan na makabalik sa trabaho, at lilikha ito ng buhay na buhay na kapitbahayan na sa wakas ay maikatutuwa ng mga pamilya ng San Diego: isang modernong Sports Arena. Mga pampublikong parke. Abot-kayang pabahay. Mga trabahong may maayos na pasahod. Milyun-milyong pondo para sa mga paaralan ng San Diego at matagal nang naghihintay na pagkukumpuni ng impraestruktura - nang hindi tinataasan ang mga buwis. Lubusang nagkakaisa ang Midway Community Planning Group sa pagsuporta sa pag-aalis ng 30-talampakang limitasyon ng taas sa Midway dahil bubuhayin nito ang pananaw ng komunidad para sa maunlad na kultural at economic hub. PANATILIHIN ANG MGA LIMITASYON SA TAAS NG GUSALI SA COAST Noong 1972, arbitraryong isinama ang Midway community sa Coastal Height Limit Zone, kahit hindi tanaw dito ang dalampasigan. Ang Panukala E ay ipatutupad LAMANG sa komunidad ng Midway at pananatilihin ang 30-talampakang limitasyon sa taas ng gusali para sa mga komunidad sa coastal. Ayusin natin ang pagkakamali na pumipigil sa ating mga kapitbahay sa Midway at sa wakas ay bigyan sila ng pagkakataong umunlad. BAGONG SPORTS ARENA AT ENTERTAINMENT HUB Ang Panukala E ang magpapabilis sa pagsasamoderno ng 54 na taong lumang Sports Arena at susi sa paglikha ng komunidad na pedestrian-friendly at transit-oriented na komunidad na may libangan, mga tindahan, at outdoor recreation. MGA PAGKAKATAON PARA SA PAMUMUHUNAN SA KOMUNIDAD Dahil naipit na sa lahat ng paghihigpit at walang benepisyo ng coastal, nahirapan na ang Midway area dahil sa pagkawasak dahil sa kakulangan sa pamumuhunan. Bigyan natin ng daan ang mga bagong parke, mas maraming pabahay, mas magagandang trabaho, at isulong ang ating mga layunin sa klima. TULONG SA EKONOMIYA ANG KAILANGAN NG SAN DIEGO Isinusulong ng Panukala E ang naaprubahan nang mga pamumuhunan sa komunidad tulad ng: Pabahay na may abot-kayang opsyon malapit sa sakayan sa isang komunidad na may gusto nito • Malalakaran at mapagbibisikletahang kalsada papunta sa San Diego River Park at sa Coastal Zone • Dagdag na komersyal, retail, at pabahay na may mga trabahong maayos ang pasahod • Bagong espasyo ng parke na may outdoor recreation at mga lugar na kainan Chris Cate Miyembro ng Konseho Jennifer Campbell, M.D. Miyembro ng Konseho Cathy Kenton May-ari ng Ari-arian sa Midway Dike Anyiwo Residente ng Midway Nicole Capretz Executive Direktor Climate Action Campaign PR-09L0-E-4-FIL SD General 2020-255
ARGUMENTONG LABAN SA PANUKALA E BUMOTO NG HINDI SA PROPOSISYON E Sinisira ng iskemang ito ang matagal nang batas ng San Diego sa limitasyon sa taas sa coastal zone. Kapag naaprubahan, titiyakin ng Proposisyon E ang pagkakaroon ng buong komunidad sa loob ng coastal zone ng eksempsyon sa batas na 30-talampakang limitasyon sa taas sa coastal zone. Kasama sa Midway-Pacific Highway Community Plan area ang Marine Corps Recruit Depot (MCRD), Midway, Sports Arena at NAVWAR. Ang lugar na ito ay mayaman sa pampublikong lupain na puwede ng makuha para sa pribadong pagtatamo at pagsasamantala upang mapakinabangan ng mga tagapagpaunlad na kaibigan ng City Hall. BUMOTO NG HINDI SA PROPOSISYON E Nagtatakda ng mapanganib na paggagayahan ang iskemang ito. Noong 1972, nilikha ng mamamayan ang batas sa limitasyon sa taas sa coastal zone upang maitatag ang ating karapatan sa mga bukas at mapupuntahan na dalampasigan. Pinakakawalan ng iskemang ito ang pinaghirapang legal na karapatang iyon. Pahihintulutan nito ang masinsing pagtatayo ng hindi abot-kayang mamahaling residensyal na gusali sa loob ng coastal zone. Isa itong hakbang tungo sa pagbubuwag sa limitasyon sa taas sa kahabaan ng buong dalampasigan ng San Diego. Bibigyan ng Proposisyon E ng insentibo ang pribadong pagbili at paggamit ng isang pampublikong lupain sa ngayon. BUMOTO NG HINDI SA PROPOSISYON E Ang iskemang ito ay nangangahulugan ng mas malalang pagsisikip ng trapiko sa freeway, punong-puno na mga kalsada papunta sa dalampasigan, at kawalan ng paradahan. BUMOTO NG HINDI SA PROPOSISYON E Dapat manatiling pampublikong lupain para sa parke ang pampublikong lupain. Inilalarawan ng Community Plan para sa sakop ng proyektong ito ang kabuuang 1,324 na akre. 980 akre ang pampublikong lupain at pampublikong daanan. Maaari tayong magkaroon ng malawak na greenbelt park ng mga sports field, mga lugar para sa paglilibang, at restored stretch of San Diego River para sa pagsakay sa kayak at paddleboard papunta sa San Diego Bay. Ito ay pambihirang oportunidad para gawing parke ang 200-mahigit na akre ng lupa. BUMOTO NG HINDI SA PROPOSISYON E Protektahan ang MCRD. Pero bago iyon, kailangan nating BUMOTO NG HINDI SA PROPOSISYON E. John McNab Save Our Access Alex Leondis Tagapangulo 1972 Coastal Height-Limit Initiative Ronan Gray Tagapangulo, Save San Diego Neighborhoods Inc. James LaMattery Raise the Balloon PR-09L0-E-5-FIL SD General 2020-256
BUONG TEKSTO NG PANUKALA E Artikulo 2: Mga Overlay Zone Dibisyon 5: Coastal Height Limit Overlay Zone §132.0505 Coastal Height Limit (a) Sa kabila ng anumang seksyong kabaligtaran, walang gusali o dagdag sa gusali ang itatayo na may taas na lampas nang tatlumpung talampakan sa loob ng Coastal Zone ng Lungsod ng San Diego. (b) Ang mga salitang "Coastal Zone" gaya ng pagkakagamit sa seksyong ito ay mangangahulugang iyong bahaging lupa at tubig ng Lungsod ng San Diego mula sa mga hangganan ng Lungsod sa hilaga, sa timog sa may hangganan ng Republika ng Mexico, na umaabot sa bandang dalampasigan tungo sa panlabas na hangganan ng hurisdiksyon ng Lungsod at papasok sa lokasyon ng Interstate 5 noong Enero 1, 1971. Hindi ipatutupad ang limitasyong ito sa: (1) lawak ng lupa ng Coastal Zone na pinapaligiran ng National City sa timog, San Diego Bay sa kanluran at Laurel Street o ng southwesterly projection ng Laurel Street sa hilaga o, ; (2) lawak ng lupa ng Coastal Zone na pinapaligiran ng Ingraham Street sa kanluran, Sea World Drive sa timog, Mission Bay sa hilaga at ng boat ramp access road sa South Shores Park sa silangan, o, ; (3) lawak ng lupa ng Coastal Zone na humigit-kumulang pinapaligiran sa hilaga at kanluran ng Camino de la Plaza, sa timog ng internayunal na hangganan ng Republika ng Mexico, at sa silangan ng Virginia Avenue, kabilang ang katabing haba ng lupa na may humigit-kumulang forty by 520 talampakan na matatagpuan sa timog ng Camino de la Plaza at silangan ng Virginia Avenue, tulad ng mas partikular na inilalarawan sa Dokumento Blg. OO-18836, na may kopyang nakatago sa Klerk ng Lungsod.; and (4) ang lawak ng lupa ng Coastal Zone sa loob ng Midway-Pacific Highway Community Plan area na humigit-kumulang pinapaligiran ng San Diego River sa hilaga; San Diego International Airport at Laurel Street sa timog; Interstate 5 sa silangan; at Sports Arena Boulevard, Midway Drive, Kemper Street, Rosecrans Street, at Lytton Street, kasama ang Kemper Neighborhood Village at Lytton District, sa kanluran; tulad ng mas partikular na inilalarawan sa Dokumento Blg. OO- , na may kopya ng nakatago sa Klerk ng Lungsod. (c) Ang base ng sukatan ng taas ay alinsunod sa Uniform Building Code of 1970. PR-09L0-E-6-FIL SD General 2020-257
BUONG TEKSTO NG PANUKALA E (IPINAGPATULOY) (d) Maliban sa pagsasaayos ng tsiminea at rooftop cupola bilang bahagi ng makasaysayang pag-aayos ng 1915 Agar/Mission Brewery Building na matatagpuan sa Washington at Hancock Streets at San Diego, California, at gaya ng inilalarawan sa seksyon 132.0505(b)(1) hanggang (b)(4), walang magiging eksemspyon sa probisyon ng seksyong ito. (e) Walang gusali o istruktura o dagdag sa isang gusali sa loob ng lupaing inilarawan sa seksyon ng eksepsyon 132.0505(b)(2), ang lalampas nang kalahati ng taas ng umiiral na Sea World Sky Tower sa lupaing iyon gamit ang baseng sukatan alinsunod sa Uniform Building Code of 1970. (f) Walang pondo ng nagbabayad ng buwis ang gagastusin para sa anumang pagpapahusay kaugnay ng isang gusali o istruktura o dagdag sa gusali o istruktura sa loob ng lupaing inilarawan sa seksyon ng eksempsyon 132.0505(b)(2). (g) Ang eksepsyong itinakda sa seksyon 132.0505(b)(2) ay mananatiling may bisa hangga't ang lupaing inilalarawan doon ay ginagamit para sa panlibangan, eksibisyon, pang-edukasyon, pananaliksik at siyentipikong layunin. (h) Walang hihigit sa limang akre ng humigit-kumulang animnapu't anim na akre na lupaing inilalarawan sa seksyon 132.0505(b)(3) ang maaaring maglaman ng mga gusali o istruktura, o mga dagdag sa mga gusali o istruktura, na aabot nang hanggang 150 talampakan ang taas. Walang hihigit sa limang dagdag na akre ng natitirang bahagi ng ari-arian ang maaaring maglaman ng mga gusali o istruktura, o mga dagdag sa mga gusali o istruktura, na may sukat na hanggang walumpung talampakan ang taas. Pagdating sa natitirang bahagi ng ari-arian, walang gusali o istruktura, o mga dagdag sa mga gusali o istruktura, ang lalampas nang limampung talampakan ang taas. Gagamitin ang footprint ng buong gusali o istruktura upang kalkulahin ang limang akre, kung ang buong gusali o istruktura ay may sukat na 150 talampakan o walong talampakan ang taas. Gagamitin sa pagsusukat ng taas ang base ng pagsusukat alinsunod sa Uniform Building Code ng 1970. (i) Ang seksyong ito ay maaaring baguhin, kabilang ang pagbabago upang gumawa ng eksempsyon sa tatlumpung talampakang limitasyon ng taas, sa pamamagitan lamang ng boto ng mayorya ng mga botante ng Lungsod ng San Diego. (Ang Midway-Pacific Community Plan area ay ipinakikita sa isang mapang nakalakip sa Ordinansang ito bilang Eksibit A, at isinama rito sa pamamagitan ng pagbanggit, at ilalathala sa pamplet ng botante bilang bahagi ng panukalang ito.) PR-09L0-E-7-FIL SD General 2020-258
Eksibit A Isusumite ng Ordinansa sa mga kwalipikadong botante ng Lungsod ng San Diego, sa Espesyal na Eleksyon na Munisipal na Isinama sa Pangkalahatang Eleksyon ng Estado ng California na gaganapin sa Ika-3 ng Nobyembre, 2020, isang panukalang may kaugnayan sa Mga Limitasyon sa Taas sa Coastal Zone sa Midway-Pacific Highway Community Plan area. Ang Eksibit A ay isang pahinang mapa na isinama rito sa pamamagitan ng pagbanggit sa panukala sa balota at ilalathala sa pamplet ng botante bilang bahagi ng panukalang ito. KATAPUSAN NG PANUKALA PR-09L0-E-8-FIL SD General 2020-259